钦定古今图书集成/明伦汇编/官常典/第072卷 > 巴陵隐王宝义
## 钦定古今图书集成/明伦汇编/官常典/第072卷 > 巴陵隐王宝义

按《南齐书明七王传》，“明帝十一男：敬皇后生东昏侯
宝卷，江夏王宝元，鄱阳王宝寅，和帝。殷贵嫔生巴陵
隐王宝义、晋熙王宝嵩。袁贵妃生庐陵王宝源，管淑
妃生邵陵王宝攸，许淑媛生桂阳王宝贞，馀早夭。”
按本传：“巴陵隐王宝义，字智勇，明帝长子也。本名明
基。建武元年，为持节、都督扬南徐州军事、前将军、扬
州刺史，封晋安郡王，三千户。”宝义少有废疾，不堪出
人间，故止加除授，仍以始安王遥光代之。转宝义为
右将军，领兵置佐，镇石头。二年，出为使持节、都督南
徐州军事、镇北将军、南徐州刺史。东昏即位，进征北
大将军、开府仪同三司，给仗。永元元年，给班剑二十
人。始安王遥光诛，为都督扬南徐二州军事、骠骑大
将军、扬州刺史，持节如故。东府被兵火，屋宇烧残，帝
方营宫殿，不暇修葺。宝义镇西州。三年，进位司徒。和
帝西台建，以为侍中、司空、使持节、都督、刺史如故。梁
王定京邑，宣德太后令以宝义为太尉，领司徒。诏云：
“不言之化，形于自远。”时人皆云，此实录也。梁受禅，封
谢沐县公，寻封巴陵郡王，奉齐后。天监中薨。